《水调歌头·重过钓台路》
宋代·陈居仁

重过钓台路，风物故依然。羊裘轩上，俯临清泚面孱颜。仰见先生风节，更有两公名德，冰雪照人寒。龙野方驰逐，鸿翼自孤骞。酹壶觞，追往昔，笑华颠。别来三纪，推排曾戴侍臣冠。惭愧君恩难答，聊复守符重绾，敢叹客途艰。少报期年政，行泛五湖船。

作者简介：陈居仁(1129～1197年)，字安行，折桂里后坑（榜头镇后坂村）人。七世祖司直避五代之乱自光州徙于泉之莆田，曽祖砥故不仕妣林氏，祖嘉谟故赠右朝奉郎妣黄氏赠安人，父膏故任左朝奉大夫太府少卿累赠特进妣蔡氏赠安康郡夫人汪氏封咸宁郡太夫人赠新平郡夫人。官至华文阁直学士，提举太平兴国宫。历仕中外，皆有政声。卒，谥文懿。学者称菊坡先生。居仁喜读故书，尤熟于班左，摘其精要成一编，名曰撷芳。又有奏议、制稿、诗文、杂著，《宋史本传》并传于世。